Traditionen med friluftsgudstjeneste i Lundby Krat holdes i hævd.

Igennem de senere år har det været en tradition, at Aalborg Østre Provsti har holdt friluftsgudstjeneste på Kristi Himmelfartsdag. Og i år var ingen undtagelse. Menigheder, præster, børne- og ungdomskor, spejdere, FDF-ledere samt et til lejligheden sammensat "provstikor" deltog i gudstjenesten på festpladsen i Lundby Bakker. Desuden stod Nordvestjysk Brass Band for musikken. Forud for gudstjenesten i det grønne havde deltagerne mulighed for at tage med på pilgrimsvandring fra Gistrup Kirke. En af deltagerne var Helena Kristensen fra Aarhus. - Når man går på pilgrimsvandring har man gud i tankerne, det løfter en op fra hverdagens gøremål og pligter. Det er godt at have tid til at tænke sig om, siger hun. Omkring 400 mennesker var mødt op i dag til dagens gudstjeneste.